
<פרוטוקול מס' 308>
מישיבת ועדת הכלכלה
יום חמישי, כ"ב בתמוז התשע"ו (28 ביולי 2016), שעה 13:35
<סדר היום:>
<הצעת חוק התקשורת (בזק ושידורים) (תיקון מס' 57) (הרשות והמועצה לשידורים מסחריים), התשע"ג-2013>
נכחו:

<חברי הוועדה:> 
איתן כבל – היו"ר
רועי פולקמן

עיסאווי פריג' 

חברי הכנסת:
מיקי רוזנטל
<מוזמנים:> 
	שלמה יהודה פילבר
	–
	מנכ"ל משרד התקשורת

	דנה נויפלד
	–
	עו"ד, היועצת המשפטית, משרד התקשורת

	יחיאל שבי
	–
	דובר משרד התקשורת

	איתי צוברי
	–
	מתמחה, הלשכה המשפטית, משרד התקשורת

	עומרי קנר
	–
	ראש ענף תאגידים סטטוטוריים, משרד האוצר

	אסף וסרצוג
	–
	רכז תקשורת ותיירות, אגף התקציבים, משרד האוצר

	אלידור בליטנר
	–
	עו"ד, ייעוץ וחקיקה, משרד המשפטים

	בישארה אלי פראן
	–
	עו"ד, עוזר היועץ המשפטי, נציבות שירות המדינה, משרד ראש הממשלה

	מירב כהן
	–
	עו"ד, הלשכה המשפטית, משרד התרבות והספורט

	ד"ר יפעת בן חי שגב
	–
	יו"ר המועצה לשידורי כבלים ולשידורי לוויין

	דודו קובסנאני
	–
	עו"ד, היועץ המשפטי, המועצה לשידורי כבלים ולשידורי לוויין

	צחי הלוי
	–
	אגף הפיקוח, המועצה לשידורי כבלים ולשידורי לוויין

	יונתן בייסקי
	–
	עוזר ליו"ר המועצה לשידורי כבלים ולשידורי לוויין

	טל איזנפלד
	–
	עו"ד, המועצה לשידורי כבלים ולשידורי לוויין

	מיכל גרוס
	–
	עו"ד, הלשכה המשפטית, הרשות השנייה לטלוויזיה ולרדיו

	אופיר ביתן
	–
	עוזר מנכ"ל הרשות השנייה לטלוויזיה ולרדיו

	יורם בונן
	–
	עו"ד, מייצג את ערוץ 10

	שאול מגנזי
	–
	משנה למנכ"ל שידורי רשת

	טלי גורן
	–
	סמנכ"ל רגולציה ותקשורת, שידורי קשת

	מירב שחר
	–
	מנהלת מחלקת רגולציה, שידורי קשת

	שרית הכט
	–
	עו"ד, היועצת המשפטית, שידורי קשת

	מיכל ריבלין
	–
	עו"ד, מנהלת אגף תוכן ערוצים ורגולציה, חברת הוט

	נועה גבע
	–
	עו"ד, חברת YES

	זיו מאור
	–
	מנכ"ל האגודה לזכות הציבור לדעת

	יוחאי רוטנברג
	–
	יו"ר האגודה הישראלית לתקשורת קהילתית


לרשימת השדלנים שנכחו בדיון – ראו בקישור זה.

<ייעוץ משפטי: >
אתי בנדלר
אביטל סומפולינסקי
<מנהלת הוועדה:>
לאה ורון
<רישום פרלמנטרי:>
אהובה שרון, חבר המתרגמים
<הצעת חוק התקשורת (בזק ושידורים) (תיקון מס' 57) (הרשות והמועצה לשידורים מסחריים), התשע"ג-2013>
<היו"ר איתן כבל:>
שלום לכולם. אנחנו מחדשים את הישיבה. 

<דנה נויפלד:>
אתה רוצה להצביע על סעיף 6ה1?

<היו"ר איתן כבל:>
לא. אני רוצה להזכיר שבסוף דבריי אמרתי שאפרופו המסמך שיוכן על ידי שתי הרשויות, אז או נפתח או נאשר את זה כמו שזה.

<דנה נויפלד:>
אנחנו בסעיף 10.

10.
ביטול סעיפים 6ו ו-6ו1

סעיפים 6ו ו-6ו1 לחוק העיקרי – בטלים.

אני אסביר מה הסעיפים האלה. סעיף 6ו כיום עוסק בפיזור המועצה. אם אתם רוצים, אני יכולה גם להקריא אותו. זה לא רלוונטי יותר כי יש סעיף חדש שכבר דובר בו, בגלל הפרק החדש שעוסק במועצה. זאת שארית שצריך למחוק אותה.

<עיסאווי פריג' (מרצ):>
הוא עוסק במועצה?

<דנה נויפלד:>
הוא עוסק במועצה, אבל יש לנו סעיף חדש ולכן לא צריך את הישן. אני אקריא את הישן שהולך להתבטל. בסעיף החדש כבר דנתם לפני חודשיים.

<אתי בנדלר:>
על פיזור המועצה.

<דנה נויפלד:>
על פיזור המועצה.

אני אקריא את סעיף 6ו.

(1) ראה השר כי המועצה אינה ממלאת כראוי את תפקידיה על פי פרק זה, יתרה במועצה בהודעה מנומקת בכתב שישלח ליושב ראש המועצה אם תוך זמן שיקבע לא תתקן המועצה. לא תוקן המעוות תוך המועד שקבע השר בהודעתו, רשאי השר, באישור הממשלה, להורות על פיזור המועצה.
(2) פוזרה המועצה כאמור, תמונה מועצה חדשה בדרך האמורה בסעיף 6ב. עד למינויה של מועצה חדשה, רשאי השר למלא את תפקידי המועצה כפי שנקבעו בפרק זה.
הסעיף הזה עתה מתייתר כי קבענו סעיף אחר שעוסק בפיזור המועצה.

<עיסאווי פריג' (מרצ):>
מה מספר הסעיף שקבעתם?

<מיקי רוזנטל (המחנה הציוני):>
לא דנו בו .

<עיסאווי פריג' (מרצ):>
אני יודע.

<מיקי רוזנטל (המחנה הציוני):>
זה סעיף חשוב ביותר.

<עיסאווי פריג' (מרצ):>
נכון.

<דנה נויפלד:>
סעיף 6פב שנקרא פיזור המועצה. 

<אתי בנדלר:>
הסעיף שבמקום, אושר.

<דנה נויפלד:>
הוא מאוד דומה. הוא אושר ב-31 במאי.

סעיף 6ו1 הוא סעיף שעניינו העמדת אמצעים ותקציבים לרשות המועצה. שוב, זה סעיף שמתייתר בסעיפי התקציב החדשים. הסעיף המתבטל אומר:

"הממשלה תעמיד לרשות המועצה את האמצעים והתקציבים הדרושים לתפקודה התקין ולצורך כך תפעל ככל שיהיה צורך בכך להקצבת סכומים נאותים בחוקי התקציב".

אנחנו קבענו היום בחוק החדש סעיף טוב יותר שקובע סעיף תקציבי נפרד למועצה. היום התקציב של המועצה לשידורי כבלים ולשידורי לוויין הוא חלק מתקציב משרד התקשורת. לפי החוק, הסעיף שדנתם בו אך לא הצבעתם מדבר על סעיף תקציבי נפרד עבור המועצה.

<אתי בנדלר:>
נכון, אבל מדוע אי אפשר להשלים גם זה וגם זה?

<דנה נויפלד:>
זה לא נדרש. הסעיף הזה נדרש במקור כיוון שלא היה סעיף תקציבי נפרד.
<היו"ר איתן כבל:>
אני אגיד לך למה על פניו אני אוהב את הסעיף הזה. 

<אתי בנדלר:>
מדובר על ביטול סעיף 6ו1 לחוק העיקרי.

<דנה נויפלד:>
נכון.

<היו"ר איתן כבל:>
שאומר את הדבר הבא.

<עיסאווי פריג' (מרצ):>
מדבר על פיזור המועצה.

<היו"ר איתן כבל:>
לא. תקציב. הממשלה תעמיד לרשות המועצה את האמצעים והתקציבים הדרושים לתפקודה התקין ולצורך כך לתפעל ככל שיהיה צורך בכך - זה הדגש, ככל שיהיה צורך בכך – להקצבת סכומים נאותים וכולי. 

<דנה נויפלד:>
הסעיף החדש יותר חזק. כאן למועצה היום אין סעיף תקציבי נפרד כמו שאנחנו מנסים לחוקק בסעיף החדש.

<שלמה יהודה פילבר:>
זה מטאפורי יותר. בשבוע הבא אסף ואני הולכים לריב כמה היא תקבל.

<היו"ר איתן כבל:>
לכשנגיע לסעיף שבו נעסוק בנושאים התקציביים. אני אאשר עכשיו את המחיקה אבל אני כבר אומר שאם לא תנוח דעתי, אנחנו נעשה רביזיה על הסעיף הזה, אם אני לא אשתכנע.

<אתי בנדלר:>
אדוני, את העיקרון הזה אפשר להכניס בכל מקרה, אם תמצא לנכון הוועדה כמובן, בסעיף שמדבר על התקציב העצמאי של המועצה. יש כאן אולי איזושהי הנחיה איך לקבוע את התקציב.

<דנה נויפלד:>
אפשר לקבוע סעיף דומה גם לתקציב למשרד התקשורת?

<אתי בנדלר:>
אני מזכירה לך שהוועדה בכל זאת שאלה יותר מאשר פעם אחת איך מבטיחים שלא ייבשו את הרשות החדשה.

<עיסאווי פריג' (מרצ):>
אנחנו מדברים על רשות לא סטטוטורית, על רשות שתלויה במשרד התקשורת.

<דנה נויפלד:>
לא.

<היו"ר איתן כבל:>
לא, עיסאווי.

<עיסאווי פריג' (מרצ):>
הכול בשליטת משרד האוצר.

<היו"ר איתן כבל:>
דנה, אני מודיע לפרוטוקול שאמנם אני אאשר אבל כשנגיע לעניין הזה, אם לא תנוח דעתי, אנחנו נחזור לעסוק בזה ונגיש רביזיה.

<מיקי רוזנטל (המחנה הציוני):>
אתה מגיש עכשיו רביזיה לסעיף 10.

<היו"ר איתן כבל:>
בסדר. גם זאת דרך.

<מיקי רוזנטל (המחנה הציוני):>
אם אנחנו מוחקים עכשיו את הסעיף, אני מגיש רביזיה.

<היו"ר איתן כבל:>
אנחנו עוד לא הצבענו. אנחנו משוחחים על העתיד לבוא. 

<אתי בנדלר:>
דינו של הסעיף הזה במקום שהוא נמצא להימחק. נושא תקציב הרשות יידון בסעיף לגמרי אחר שאותו הוועדה לא אישרה, זה אותו סעיף 6פד שבתחילת הדיונים היום דיברנו עליו. אם יש מקום להכניס עקרונות שמופיעים בסעיף 6ו1, המקום הוא בסעיף החדש. ביטול של הסעיף הזה, נדרש כך וכך.

<היו"ר איתן כבל:>
אנחנו אומרים שכאשר נחזור לסעיף 6פד אנחנו נעלה את הסעיף הזה פעם נוספת.

אני מעמיד את סעיף 10 להצבעה. 

<לאה ורון:>
חבר הכנסת מיקי רוזנטל מצביע עכשיו במקום חברת הכנסת איילת נחמיאס ורבין.

<היו"ר איתן כבל:>
מי בעד? מי נגד?

הצבעה

בעד – פה אחד
סעיף 10 נתקבל.

<היו"ר איתן כבל:>
תודה. הסעיף אושר.

<דנה נויפלד:>
סעיף 11 עבר שינוי בין הכחול לבין מה שאנחנו מקריאים עכשיו. הנוסח שאני מקריאה הוא הנוסח המתוקן.
11.
תיקון סעיף 6ח


בסעיף 6ל לחוק העיקרי, אחרי סעיף קטן (ו) יבוא:
"(ו1)
השר רשאי, לאחר התייעצות עם הרשות להורות בדבר תנאים אשר ייכללו ברישיון לשידורי כבלים, בין לפני מתן הרישיון או לאחריו, בעניינים אלה:

(1) תנאים שייקבעו ברישיון לעניין מחירי השירותים, לרבות קביעת המחירים המרביים או המחירים המזעריים שבעל הרישיון רשאי לגבות ממנוי, ככל שהקביעה נדרשת לשם קידום התחרות ורמת השירותים.
(2) חובותיו של בעל רישיון כללי לשידורי כבלים כלפי מנוייו בנושאים של הגנת הצרכן לעניין התקשורת בהסכם התקשרות לקבלת שירותיו של בעל רישיון כללי לשירותי כבלים יחד עם שירותיו של בעל רישיון אחר, אחד או יותר אך למעט בעניינים הנוגעים למאפיינים מיוחדים של השידורים.

עכשיו אני אסביר. סעיף 6ח הוא הסעיף שעניינו מתן רישיון לשידורי כבלים ובין היתר הוא גם דן באותם תנאים שהשר רשאי לכלול ברישיון. הסעיף שאנחנו מדברים עליו עכשיו, התיקון נדרש כי אנחנו מפרידים וקובעים את הנושאים בהם השר נדרש להתייעץ עם הרשות להבדיל מהמועצה. משם אנחנו מתקנים את הסעיף.

<היו"ר איתן כבל:>
זאת אומרת, את בעצם אומרת שאת עושה התאמה ברגע הזה.

<דנה נויפלד:>
כן.

<היו"ר איתן כבל:>
עם מי השר מתייעץ.

<דנה נויפלד:>
בדיוק, אבל אני מוסיפה עוד משהו. יש כאן עניין חדש שעניינו הגנת הצרכן. הגנת הצרכן, אנחנו אומרים שבגלל המצב הזה, זה שינוי בכל זאת ברגולציה, אבל בגלל המצב הטכנולוגי והמצב בפועל בשוק התקשורת. היום ספקי התקשורת נותנים חבילות – בנדלים – של כל מיני שירותים ביחד. בגלל שהסמכות בנושא הגנת הצרכן, בנושא הטלקום, מצויה בידי השר והסמכות בעניין הגנת הצרכן מצויה בידי המועצה - - -

<מיקי רוזנטל (המחנה הציוני):>
שר הכלכלה.

<דנה נויפלד:>
לא. אנחנו אומרים – כדי שלא ייקבעו הוראות סותרות – שאם מדובר בשירותי טלקום שניתנים ביחד עם כבלים, אז מי שיקבע את הוראות הגנת הצרכן יהיה השר. זה כדי שלא תהיה אי הלימה. אלא אם כן, אך למעט בעניינים הנוגעים למאפיינים המיוחדים של שידורים. כלומר, אם יש נושא הגנת הצרכן שהוא נושא שידורים, גם אם זה קשור וזה ניתן בחבילת שירותים, לא השר יקבע זאת אלא המועצה.

<מיקי רוזנטל (המחנה הציוני):>
לגבי סעיף (1), איך היה המנגנון קודם? אותו דב?

<דנה נויפלד:>
זה אותו מנגנון. כן. זה פשוט מועתק.

<עיסאווי פריג' (מרצ):>
חברים, שוב לא נחה דעתי ואני שוב מחזיר את עצמי למעורבות השר ומשרד התקשורת בכל התנהלות העניינים. יש היום מודל ברשות השנייה לקביעת המחיר של הרישיונות. כשאני קורא את סעיף (1) ואת (2) שבא בהמשך, מחירי השירותים, לא נחה דעתי במיוחד בסעיף (2) כאשר הכול הולך מסביב לשר. בסעיף (2) אפילו כתוב קבע השר תנאים מכוח סעיף קטן (1), לא תהיה המועצה רשאית לתת הוראות סותרות בעניינים אלו. 

מפריעה לי המדיניות בקביעת המחירים. הרי יש מודל, אמורה להיות נוסחה שנגזרת מכל מיני דברים, נוסחה קבועה לקביעת מחירי הרישיונות. ברגע שאני נותן לשר את הסמכות כאן לקבוע מחיר מינימום ומחיר מקסימום, בעצם, איך אמר דוד ביטן? התקשורת יותר מדי חופשית.

<שלמה יהודה פילבר:>
אבל זה מה שקורה היום.

<דנה נויפלד:>
זה המצב היום.

<שלמה יהודה פילבר:>
עכשיו למשל יש סוגיה על סדר היום, סוגיית מחירי ערוצי הספורט לדוגמה, אז המועצה דנה בכל הצד של התוכן של הספורט ובסוף יש היום סוגיה שנדונה אם יאשרו עלייה של מחירי הספורט או לא. את זה עושה השר. זה פעם אחת. פעם שנייה, היום לקוח של הוט, יש לו תלונות בנושא צרכנות ויש לו חשבונית, הם מוכרים לו טריפל שיש בו גם טלפון, גם אינטרנט וגם כבלים.
<עיסאווי פריג' (מרצ):>
אבל יש נוסחה לקביעת המחירים. המודל נקבע ויש מודל. יש נוסחה. יש מרכיבים. יש התוויה איך קובעים. ברגע שאני אומר השר קבע, יש התניות.

<שלמה יהודה פילבר:>
אבל גם היום זה נעשה כך. הרי אף אחד לא בא וממציא מחירים.

<עיסאווי פריג' (מרצ):>
לא. היום לא נעשה כך.

<שלמה יהודה פילבר:>
יש תכנית עבודה.

<עיסאווי פריג' (מרצ):>
אני מבקש לשמוע את זה מהרשות השנייה.

<שלמה יהודה פילבר:>
לא מהרשות השנייה. ממועצת הכבלים.

<היו"ר איתן כבל:>
מועצת הכבלים, בבקשה.

<דודו קובסנאני:>
התיקונים האלה בסעיף הזה היו אחרי דיונים בין המועצה לבין המשרד לדעתי במשך למעלה משנה וקודם כל, נושא המחירים הוא דבר שבלי קשר לתיקון הוא היום מצוי בידי השר. זה לא קשור לתקציב המועצה. לגבי האיזון הנכון והראוי, בגלל שיש גם טריפל וגם שידורים, והשידורים הם חלק מהטריפל, באמת ישבנו ימים ושעות ובסוף הגענו לנוסחת איזון שאני חושב, ובאמת, זה לא נעשה כלאחר יד, זה לא היה במסגרת החוק הזה אלא זה עוד לפני החוק, ובסוף הגענו לנוסחה באמת אחרי המון עבודה ודיונים ואני חושב שזאת נוסחה מאוזנת וראויה.

<שלמה יהודה פילבר:>
הדיונים האלה היו בתקופת גלעד ארדן.

<דודו קובסנאני:>
כן.

<עיסאווי פריג' (מרצ):>
אני לא עבור אתך מ-2003 ועד היום כדי לראות מה נשתנה על הדרך. זאת סוגיה אחרת. זה התחיל כסטטוטורי חוץ ממשלתי ועכשיו נכנס למסלול אחר.

<היו"ר איתן כבל:>
אני רוצה להבהיר נקודה. בכל הכבוד, אנחנו לא יכולים להתייחס לחוק בקשר לשר שעומד באותו זמן בראשות המשרד. אם הרצון שלנו לפרק את כל השרים מסמכויותיהם, זה לא בדיוק הרצון והכוונה שלנו. כל מה שאני רוצה זה לייצר את הכלים הנדרשים כדי לדעת שזה פועל תחת שקיפות, פועל תחת כל אותם פרמטרים שאנחנו יודעים לבחון אותם. זה לא שעכשיו אנחנו באים בכל מקום ורוצים להוציא. לכן, כל ההתנהלות שלנו למשל בחקיקה, אך ממנים, מה ממנים, אלה הדברים שיש להם את הבסיס הכי חזק לכל דבר. אני אישית לא רואה עם זה בעיה. את רואה כאן בעיה? זה לא שעכשיו בכל מקום שייאמר השר, אנחנו נגיד אוי ואבוי, זה השר. 

<עיסאווי פריג' (מרצ):>
אוף זה רקורד. בישיבה האחרונה שהייתה בעניין התקשורת, יושב ראש הקואליציה ידידי דוד ביטן אמר שהתקשורת חופשית מדי. זה משליך.

<זיו מאור:>
הערה. קראתי את דוח פילבר ויש שם התייחסות לכך שיש כוונה לצמצם את הרגולציה הכפופה למשרד התקשורת ולרשויות האלה שנוגעת לצרכנות, בין השאר מהטעם שקיים כפל רגולציה. הנושא הזה בגדול מטופל כבר על ידי משרד הכלכלה והרשות לסחר הוגן. נושאים נקודתיים כמו שידור הספורט שבתוך דוח פילבר עצמו יש הצעה למבנה מאוד מסובך שפותר את הבעיות שיש שם, אבל באופן כללי כל מה שנוגע להגנת הצרכן, להגינות כלפי הצרכן, למחירים וכן הלאה, שר הכלכלה כבר מטפל בגופים האלה כמו שרשות המסים מטפלת בהם בהיבט המסים.

<היו"ר איתן כבל:>
תודה. 

<שלמה יהודה פילבר:>
הוא צודק. אנחנו קבענו שכל מה ששייך לצרכנות גנרית כמו למשל זמני מענה של שירות לקוחות, כל מיני דברים טריביאליים בכל שירות שאתה מקבל, באמת לא צריך להקים יחידה מיוחדת של צרכנות בתוך הגוף הזה. אבל כל מה ששייך לצרכנות ייחודית לנושא שידורים ותכנים, שזאת התמחות מיוחדת מאוד, יהיה לגוף הזה.

<היו"ר איתן כבל:>
אני חושב שזה נכון.

<זיו מאור:>
השר כאן מקבל סמכויות. זאת הנקודה.

<שלמה יהודה פילבר:>
הוא לא מקבל סמכויות. 

<זיו מאור:>
תקבע כללים.

<היו"ר איתן כבל:>
הכללים קיימים. אני אומר לך את זה כמי שבכנסת אין לו מתחרים בנושא צרכנות. החלק הארי מהחוקים שעברו, בוודאי בתחומים שעכשיו הזכיר מנכ"ל משרד התקשורת אגב אורחא. אנחנו לא משנים כאן שום דבר. אנחנו חוזרים שוב לאותו ויכוח, מה אנחנו מבקשים מהחוק הזה. 

<עיסאווי פריג' (מרצ):>
הוויכוח הזה ילווה אותנו עד הסוף.

<היו"ר איתן כבל:>
אני חי במקום אחר? אם זה רק עניין של מעבר, היינו יכולים להעביר את החוק ביום אחד.

מיקי, יש לך איזושהי התייחסות?

<מיקי רוזנטל (המחנה הציוני):>
לא.

<דנה נויפלד:>
אולי כדאי שאני אקריא את (ו2).

(ו2)
קבע השר תנאים מכוח סעיף קטן (ו1(, לא תהיה המועצה רשאית לתת הוראות סותרות בעניינים אלה. לא קבע השר תנאים מכוח סעיף קטן (ו1), רשאית המועצה לקבוע תנאים בעניינים האמורים. השר רשאי להורות בדבר שינוי החלטותיה של המועצה בעניינים האמורים, אם התקיימו לדעתו טעמים מיוחדים המחייבים זאת".
שוב, זאת העתקה של מה שקיים היום. אין כאן שום שינוי בסמכויות. זאת פשוט הזזה בגלל הרשות.
<שלמה יהודה פילבר:>
אני רוצה להרגיע את עיסאווי בשאלה של המחירים. אחת הזכויות הגדולות שהיו לשרי תקשורת, גם כחלון וגם ארדן שניסו לעשות והצליחו חלקית ואנחנו גם ממליצים על זה עכשיו בדוח שלנו, בתקווה שצחי הנגבי כנראה כי בהעברת סמכויות זה שלו, זאת חבילה צרה. יש היום את החבילות של הכבלים והלוויין שהן חבילות יקרות יותר והסמכות של השר למשל לקביעת מחירי מינימום ביכולת להביא חבילה צרה שמביאה בעצם יכולת למעוטי הכנסה לקבל כבלים ולוויין בחבילה מצומצמת יותר ובמחיר זול יותר. אלה הסמכויות של השר.
<עיסאווי פריג' (מרצ):>
כאתה מתכוון למחירי השירותים, אלה השירותים שניתנים לצרכן.

<שלמה יהודה פילבר:>
זה אותו דבר אלא שצריך לקבוע למשל תעריפים על כל מיני דברים שהם דברים טכניים, דברים ששייכים למחירים. נושא של מחירים, אגף כלכלה של משרד התקשורת עושה עבודה ועושה שימוע.

<היו"ר איתן כבל:>
אני הבנתי בדיוק מה אתה אומר. 

מי בעד אישור סעיף 11? מי נגד?

הצבעה

בעד – פה אחד
סעיף 11 נתקבל.

<היו"ר איתן כבל:>
הסעיף אושר. תודה.

<דנה נויפלד:>
12.
תיקון סעיף 6ח4

בסעיף 6ח4(א) לחוק העיקרי –
(1) בפסקה (1), במקום "לפי חוק הרשות השנייה לטלוויזיה ורדיו, התש"ן-1990" יבוא "לפי חוק השידורים המסחריים הניתנים לציבור" והמלים "לפי פרק ב'2" – יימחקו.
(2) בפסקה (5), בכל מקום, במקום "המועצה" יבוא "הרשות".

סעיף 6ח4 הוא סעיף שעניינו הבעלויות הצולבות, הגבלות למי שיוכל להחזיק רישיון כללי לשידורי כבלים. אנחנו מתאימים כאן את שם החוק שמפנה לחוק הרשות השנייה ומפנים עכשיו לחוק השידורים המסחריים הניתנים לציבור. אנחנו מחליפים ומעבירים את סמכות המועצה ובכל מקום שכתוב המועצה, אנחנו מעבירים לרשות לעניין של אישור של החזקות באמצעי השליטה. באופן ספציפי יש סעיף שמתוקן, פסקה (5) שמדברת על הסמכות של השר לאשר, ואני מקריאה: "הוא תאגיד אשר בעל עניין בו, הוא גם בעל עניין בתאגיד אחר שקיבל רישיון כללי לשידורי כבלים ורישיון שידורים לפי דרישה, או שמי שמחזיק בו למעלה מ-24 אחוזים מסוג כלשהו של אמצעי שליטה, מחזיק גם למעלה מ-24 אחוזים מסוג כלשהו של אמצעי שליטה בתאגיד שקיבל רישיון לשידורי טלוויזיה ולוויין אלא אם כן קבע השר בהסכמת – היה המועצה ואנחנו אומרים הרשות – כי יש בכך כדי להועיל לתחרות בתחום השידורים ולמגוון היצע השידורים למנויים והכול בהתאם להוראות, התנאים והמגבלות שיקבע השר לאחר שהתייעץ עם הרשות". זאת אומרת, מגבלות לעניין בעלויות צולבות.

<היו"ר איתן כבל:>
קודם כל, באישור הוועדה.

<דנה נויפלד:>
באישור הוועדה. סליחה.

<מיקי רוזנטל (המחנה הציוני):>
ועדה מוגדרת. ועדת הכלכלה.

<דנה נויפלד:>
כן.

<היו"ר איתן כבל:>
תמיד תזכרי שזה באישור ועדת הכלכלה.

<מיקי רוזנטל (המחנה הציוני):>
הסעיף הזה תוקן בזמנו כדי למנוע אחזקות של עיתונים.

<דנה נויפלד:>
כן. כל מיני. יש כאן הגבלות של בעלויות צולבות. אנחנו לא נוגעים במהות. הגוף המקצועי הרלוונטי היא הרשות ולא המועצה, כי זה עניין שהוא לא נוגע לתוכן השידורים כמו שדיברנו בבוקר.

<מיקי רוזנטל (המחנה הציוני):>
הוועדה מוגדרת בחוק הזה כוועדת הכלכלה?

<דנה נויפלד:>
כן.

<עיסאווי פריג' (מרצ):>
למה? יכול להיות שלא?

<מיקי רוזנטל (המחנה הציוני):>
אני לא יודע. מעבירים חוקים מוועדה לוועדה.

<היו"ר איתן כבל:>
זה יכול להיות בוועדה של מיקי זוהר.

<עיסאווי פריג' (מרצ):>
אתה תופתע. הוועדה של מיקי זוהר שאני חבר בה, היא הוועדה המעניינת של הכנסת.

<היו"ר איתן כבל:>
יכול להיות. 

<אתי בנדלר:>
חשבתי שאני נמצאת בוועדה המעניינת ביותר.

<מיקי רוזנטל (המחנה הציוני):>
בסעיף 3, האם אפשר להוסיף בנוסף על כל דין כי מאז חוקקנו את חוק הריכוזיות - - -

<דנה נויפלד:>
לא צריך להגיד את זה.

<מיקי רוזנטל (המחנה הציוני):>
אני שואל את היועצת המשפטית. לי יש יועצת משפטית שלי ואת יועצת משפטית שלו. 

<דנה נויפלד:>
אתה צריך להגיד את זה על כל החקיקה כי יש עוד.

<אתי בנדלר:>
אבל מה השאלה?

<מיקי רוזנטל (המחנה הציוני):>
תני להתייעץ. רציתי לשאול שאלה אבל לא רציתי להיראות בור אבל עכשיו אני אשאל מתוך בורות. מאז החוק הזה חוקקנו את חוק הריכוזיות ובחוק הריכוזיות יש אלמנטים רבים שנוגעים לתקשורת ובעלות על תקשורת. אני שואל האם צריך להוסיף כאן.

<אתי בנדלר:>
לא. חוק הריכוזיות חל כחוק שמרחף מעל לכל החוקים האחרים. אין שם כל כך וטו בחוק ההוא.

<מיקי רוזנטל (המחנה הציוני):>
יש חובת התייעצות.

<אתי בנדלר:>
חובת התייעצות קיימת מכוח החוק כך או כך, מקום שהיא קיימת.

<מיקי רוזנטל (המחנה הציוני):>
היוועצות בנושא הריכוזיות.

<אתי בנדלר:>
כן. אין צורך. 

<מיקי רוזנטל (המחנה הציוני):>
אין צורך, בסדר. תודה. שאלתי וקיבלתי תשובה.

<דנה נויפלד:>
כדי שתרגיש יותר טוב, נעשה תיקון עקיף. בסוף, אם תחזיקו מעמד, אחד התיקונים העדיפים שאנחנו נעשה זה להתאים את שם החקיקה שאנחנו עושים כאן גם בחוק הריכוזיות. יהיה לך תיקון חוק הריכוזיות.

<מיקי רוזנטל (המחנה הציוני):>
אני מאוד מודה לך.

<היו"ר איתן כבל:>
יש הערות לסעיף 12? תודה.

מי בעד? מי נגד?

הצבעה

בעד – פה אחד
סעיף 12 נתקבל.

<היו"ר איתן כבל:>
תודה. הסעיף אושר.

אני מוכרח להודות שהסעיפים משעממים רצח. יש כאן סוג של תרדמת. 

<מיקי רוזנטל (המחנה הציוני):>
אני הצעתי לך משהו שראוי לשקול אותו. זאת הייתה הצעה ראויה לגמרי.

<דנה נויפלד:>
13.
תיקון סעיף 6ט

בסעיף 6ט לחוק העיקרי –
(1) בסעיף קטן (א) ברישה, במקום "המועצה" יבוא "הרשות".
(2) סעיפים קטנים (א)(2) ו-(א)(4) – בטלים.
(3) האמור בסעיף קטן (ב) יימחק ובמקומו יבוא: "לא נקבעו תקנות בעניינים המנויים בסעיפים קטנים (א)(3) עד (9), רשאית הרשות לקבוע, ברישיון או במכרז, תנאים בעניינים האמורים. השר רשאי להורות בדבר שינוי החלטותיה של הרשות לפי סעיף קטן זה, אם התקיימו לדעתו טעמים מיוחדים המחייבים זאת".

סעיף 6ט, עניינו בתנאים למתן רישיון לשידורי כבלים. קודם דיברנו על תנאים ברישיון ואלה התנאים למתן הרישיון. גם כאן אנחנו הופכים את ההתייעצות עם המועצה להתייעצות עם הרשות. 
<עיסאווי פריג' (מרצ):>
הסעיפים הבטלים, למה?

<דנה נויפלד:>
האחד הוא עניין של אגרות שאנחנו מורידים.

<מיקי רוזנטל (המחנה הציוני):>
העברנו את זה לסעיף אחר.

<דנה נויפלד:>
זה עובר לסעיף אחר. השני, מחירי השירותים וזה לא מתאים שזה יהיה תנאי לרישיון אלא זה צריך להיות תנאי ברישיון. זה הסעיף עליו דיברנו לפני שתי דקות. זאת מהות הסעיף. אם אתם רוצים שאני אקריא לכם את כל הסעיף, אני אקריא אבל זה לא יהיה יותר מעניין.
<עיסאווי פריג' (מרצ):>
רוצה שנתמקד בתוספת בפסקה (3).

<דנה נויפלד:>
התוספת בפסקה (3) הייתה קיימת כבר היום. במקום שייאמר תהיה רשאית המועצה לקבוע ברישיון או במכרז את כל התנאים, מי שקובע עכשיו זאת הרשות כי מדובר בנושאים שהם טכניים. מדובר בערבויות, תנאים והגבלות בדבר החזקה והעברה או רכישה של אמצעי שליטה, תחומי אזור שבוחר בעל רישיון לקבוע - בשידורי כבלים, זה כבר לא רלוונטי כי אין אזורים - תקופות הרישיון וחובות כלפי המנויים. אין בדברים האלה ענייני תוכן ואמרנו שענייני תוכן למועצה ומה שאינו תוכן, לרשות.
<מיקי רוזנטל (המחנה הציוני):>
גם הניסוח הזה לקוח מהחוק המקורי. השר רשאי להורות אם לא נראה לו.

<דנה נויפלד:>
כן.

<עיסאווי פריג' (מרצ):>
אין נסיבות מיוחדות.

<מיקי רוזנטל (המחנה הציוני):>
בסדר. רק שאלתי. לא הייתי עושה את זה בלי שום קשר לאף שר. לא שייך לשום דבר, אבל בסדר.

<אתי בנדלר:>
אני עדיין רוצה להבין בעניין הוראת השר. השר רשאי להורות בדבר שינוי החלטותיה של הרשות לפי סעיף קטן זה אם התקיימו לדעתו טעמים מיוחדים המחייבים זאת. אם השר ירים טלפון ליושב ראש המועצה ויודיע לו אנא שנה את החלטותיך, הציבור ידע או לא ידע על כך? האם אין מקום לתת איזושהי פומביות להוראת השר?

<דנה נויפלד:>
אין הוראה של שר שנעשית במחשכים. הוראה של שר היא החלטה מינהלית.

<אתי בנדלר:>
אני מדבר על פומביות.

<מיקי רוזנטל (המחנה הציוני):>
מה זה טעמים מיוחדים? 

<דנה נויפלד:>
דודו, נעשה שימוש בסעיף הזה? אתה מכיר? אני לא מכירה.

<עיסאווי פריג' (מרצ):>
למה לא נסיבות מיוחדות?

<היו"ר איתן כבל:>
דנה, בואי נעשה סדר. החבר'ה מהכבלים ברשות השנייה הם לא משגיחי הכשרות שלנו אם היה או לא היה. מבחינתי הם נותנים לי פרספקטיבה עד כמה אני צריך להתמודד או לחזק סעיף ולא מעבר. למשל, כששואלים את יושבת ראש מועצת הכבלים והלוויין את השאלה כמה אירועים מן הסוג כמו שמיקי שאל אותה היו, זה כדי שנדע עד כמה חשוב לחזק ולתת שלייקעס לסעיף כזה או אחר. זה סעיף שיכול להיות שהוא הכי פשוט בעולם, יכול להיות שמעולם לא בא לידי מימוש, אבל הוא סעיף קשה. כששר מרים טלפון או שלח מכתב. אני אפילו לא מדבר במחשכים. אני לא עוסק בשאלות של מחשכים. אני טוען שפעולה ולא משנה באיזה משרד ולא משנה באיזה תפקיד, כאשר שר מרים טלפון למאן דהוא או כותב לו מכתב, זאת אמירה. לכן כל מה שאנחנו רוצים לוודא זה שבאמת זה נעשה הכי שקוף. לא צריך להשיג מכתב כזה רק אחרי תביעות ועתירות לבית המשפט שיהיה אפשר לחשוף את המכתב הזה. בנוסף, כדי שאנחנו באמת נדע שאם אירוע מן הסוג הזה קרה, הוא באמת אירוע.

כשאנחנו כתבנו את חוק התאגיד הישראלי, עם כל הכבוד לאנשי המקצוע, ראינו כל כך הרבה גופים פרטיים שהתמוטטו ומוטטו על ידי אנשי מקצוע לעילא ולעילא. זה לא שכל מי שעובר למערכת ציבורית, פתאום הוא פחות טוב בניהול. למרות זאת, אני זוכר שבזמנו אמרנו כמו ב-BBC שיש נקודת זמן מסוימת שממשלה יכולה לבוא ולומר. אני רוצה להרגיש גם כאן - - -

<רועי פולקמן (כולנו):>
רק צריך לעשות שזה יהיה בכתב.

<היו"ר איתן כבל:>
עניין הפומביות ולא מספיקה פומביות אלא גם הסיבות.

<אתי בנדלר:>
רציתי להסביר מדוע השאלה הזאת מתעוררת אצלי. הרי לא מדובר על החלטות של המועצה שהיא פרסמה והוא פונה אליה אלא מדובר כאן על החלטות שבאו לידי ביטוי ברישיון או במכרז, כי נאמר שלא נקבעו תקנות בעניינים, רשאית הרשות לקבוע ברישיון או במכרז. אני מניחה שעל הקביעות האלה שכבר באו לידי ביטוי במסמכים פומביים, אותם הוא רוצה לשנות ולכן אני דיברתי על פומביות הדרישה.

<מיקי רוזנטל (המחנה הציוני):>
אני רוצה לשאול. מה זה טעמים מיוחדים בסוגיה של מכרז?

<דנה נויפלד:>
כאשר משתמשים במונח הזה, הכוונה היא שקודם כל יהיה ברור שזה צריך להיות מקרה מבוסס, שיש טעם מיוחד שניתן להצביע עליו. צריך לנמק זאת. זה לא משהו שאפשר כהחלטה שהיא החלטה חסרת בסיס.

<עיסאווי פריג' (מרצ):>
מה ההבדל בין טעמים לנסיבות?

<דנה נויפלד:>
בדרך כלל כאשר משתמשים במונח הזה, נטל ההוכחה שיש על השר בטרם הוא מקבל זאת, הוא הרבה יותר כבד מאשר כל החלטה אחרת.

<שלמה יהודה פילבר:>
יש את הכלל ויש את היוצא מן הכלל. אם הוא רוצה לעשות את היוצא מן הכלל, הוא חייב להביא נימוקים מיוחדים שאומרים למה החוק הרגיל לא מספיק.

<מיקי רוזנטל (המחנה הציוני):>
דנה, את יכולה להדגים לי מה זה טעם מיוחד בענייני מכרז? תדגימי לי, אם אפשר.

<דנה נויפלד:>
הטעם המיוחד הוא להתערבות שלו. צריך לראות איזו החלטה. אני צריכה להמציא דוגמה. נניח איזושהי החלטה שקיבלה המועצה – כאן זאת תהיה הרשות – והטעם המיוחד הוא למה הוא הופך את ההחלטה שלה או משנה את ההחלטה שלה. דוגמה לסוג של החלטה שהרשות מקבלת בעניין ואני מנסה לחשוב איזו הוראה זאת יכולה להיות.

<מיקי רוזנטל (המחנה הציוני):>
אני מתקשה לחשוב ולכן אני מתקשה להבין למה אנחנו בכלל נותנים לשר להתערב. אם יש פסול במכרז, אז יש אינסטנציה של בג"ץ. אם נפל פגם אחר, יש כל מיני דברים. אני לא מבין למה השר צריך להתערב ואיזה טעם מיוחד. תדגימו לי. אני אולי פשוט לא מבין.

<דנה נויפלד:>
בגלל שמעולם השר לא התערב, אין לי דוגמה.

<מיקי רוזנטל (המחנה הציוני):>
אני יודע. לכן אני שואל למה צריך את הסעיף. 

<דנה נויפלד:>
אנחנו מגיעים לאותו מקום שבו אנחנו מדברים על הוראות שכל מה שעשינו זה העתקנו אותן.

<מיקי רוזנטל (המחנה הציוני):>
אני מבין, אבל אם הייתי אז יושב כאן, בלי קשר לאיזה שר ישב – באמת, בשיא הכנות – למה ששר יתערב במכרז? תגידו מה. תנו דוגמה אחת. 

<שלמה יהודה פילבר:>
אני אומר שלושה דברים. ראשית, אנחנו העתקנו את הכול כולל סעיפים ארכאיים, לא רלוונטיים, ישנים ובלתי שמישים. שנית, אם אני מבין נכון בהיסטוריה, החוק נוצר עת הקימו את הכבלים ואת הלוויין. הולכים 15 שנים אחורה ואם אני זוכר נכון – ואני אומר את זה בזהירות – כל הסיפור הזה של איחוד והפיכה לחברה אחת, היה סיפור מאוד מורכב ומסובך עם תהליך משפטיט מאוד מאוד מורכב. יכול להיות ששם נכנס הסעיף הזה. שלישית, מידיעתי, סתם אני אומר כעורך דין, בחוקי מכרזים בית משפט הוא מאוד מאוד דווקני. אין פרשנויות. מה שכתוב, זה בדרך כלל מה שיש ובית המשפט הרבה פעמים לא נותן לסטות כהוא זה מחוקי מכרזים. 

כדי שיתממש מה שאתה אומר, טעמים מיוחדים שאפשר לשנות אותם - - -

<מיקי רוזנטל (המחנה הציוני):>
אני מציע למחוק את המשפט הזה בסעיף. אני לא רואה טעם להשאיר אותו.

<עיסאווי פריג' (מרצ):>
אני רוצה לומר לפרוטוקול גם את החששות שלי. אני מריח סעיף השתלטות. תראו, יש חשש מרחף באוויר ויש לנו חשש מהשתלטות השר. החשש שלנו הוא מהשתלטות השר על הרשות. אנחנו רגישים לסוגיית השקיפות ורוצים שהשקיפות הזאת תקבל ביטוי בחוק בצורה מובנית.

<היו"ר איתן כבל:>
אף אחד לא מתעלף מהדיון שמתקיים היום בכלי התקשורת על מקומו של ראש הממשלה/שר התקשורת בעולם התקשורתי. לא צריך עכשיו לפתוח כאן את הדיון ואם אני אפגוש אזרח מן הישוב, הוא יגיד לי שיש לו גם שליח נהדר שקוראים לו מומו פילבר, אחלה עבודה הוא עושה, עם חיוך נעים וכל הדברים האלה. אני מחמיא לך וגם כשאני מחמיא לך אני לא בסדר?
<שלמה יהודה פילבר:>
כיוון שידעתי שנגיע לרגע הזה כאן היום, ביקשתי מעוזריי הנאמנים שיכינו לי את כל קטעי העיתונות מ-2001 שמדברים על תמיכת כל השרים בחוק הזה. אני יכול לשלוח לך את זה בווטסאפ כדי שיהיה לך את כל שרי התקשורת לדורותיהם כדי שתבין שלא נוסף פסיק אחד.

<מיכל גרוס:>
חוץ מהכנסת הרשות לתוך הממשלה ובזה לא כולם תמכו, וגם אלה שתמכו אמרו שלא יתאבדו על הסוגיה הזאת.

<שלמה יהודה פילבר:>
החוק הזה הוא מילה במילה כפי שהשר כחלון הגיש ב-2006.

<היו"ר איתן כבל:>
אם תגיד את זה עוד פעמיים, בסוף גם אתה תשתכנע. עזוב את זה עכשיו. אני רוצה לומר כמה דברים. יש כאן הצעה למחוק. אין לי ספק שזה הועתק. זאת עובדה. החששות של עיסאווי הם חששות שמתקיימים בכלל אבל הם לא סותרים את העובדה שזה מועתק. זה לא שישבו וכתבו את זה עכשיו.

הטענה שלי השלישית היא ושימו לב למה שאני אומר לאורך כל הדרך. אם אנחנו לוקחים קצת לאחור, מה שדנה התייחסה אליו, את סעיף המשפך, כאילו הכול נשפך לתוך הסל, אם תשים לב, להוציא את הנקודה המרכזית של איך ממנים, בה נדון ומבחינתי זה לב לבו הפועם של כל העניין, ואני שם את זה לרגע בצד, שימו לב שבסך הכול הכללי אנחנו זורמים אתכם לגמרי בתוך התהליכים של החוק. הכי זורמים.

אני רוצה לומר שיחד עם זאת יש נקודות שעם כל הכבוד שזה הועתק - - -

<שלמה יהודה פילבר:>
אתה רוצה להוריד את זה? תוריד את זה.

<עיסאווי פריג' (מרצ):>
יפה.

<היו"ר איתן כבל:>
אין ספק שזה לא סעיף מהותי ולכן בדיוק מהמקום הזה, אין לו רבותה היום ולכן מוחקים אותו.

<שלמה יהודה פילבר:>
נמחק.

<אתי בנדלר:>
בפסקה (3) בקטע שבו נאמר "האמור בסעיף קטן (ב) יימחק ובמקומו יבוא" ואז יש ציטוט, הסיפה של הציטוט, החל במלים "השר רשאי" עד הסוף – יימחקו.

<מיקי רוזנטל (המחנה הציוני):>
זה יסתיים ב"עניינים האמורים".

<דנה נויפלד:>
כן.

<אתי בנדלר:>
כן.

<היו"ר איתן כבל:>
מי בעד אישור סעיף 13 עם התיקונים? מי נגד?

הצבעה

בעד – פה אחד
סעיף 13 נתקבל.

<היו"ר איתן כבל:>
תודה. הסעיף אושר.

<דנה נויפלד:>
14.
תיקון סעיף 6י

בסעיף 6י(א)(1) לחוק העיקרי, במקום "המועצה" יבוא "הרשות".

סעיף 6י, עניינו איסור העברה, שיעבוד או עיקול של רישיון לשידורי כבלים. רישיון לשידורי כבלים אינו ניתן להעברה, לשעבוד או עיקול. על אף האמור, רשאי השר לאחר התייעצות – היום כתוב עם המועצה ואנחנו מבקשים להעביר את זה לרשות – להעביר רישיון לשידורי כבלים, אגב שינויים מבניים בתנאים שיורה עליהם אם שוכנע שמתקיימים בבעל הרישיון הנעבר כל התנאים שהתקיימו במעביר. זה המקרה של שינוי מבני בין חברות. השר רשאי לאשר העברה של הרישיון והוא יעשה את זה לאחר התייעצות עם הרשות ולא עם המועצה.

<אתי בנדלר:>
למה זה בכלל בסמכות השר, העברת אמצעי שליטה?

<שלמה יהודה פילבר:>
כל נושא של אמצעי שליטה בשוק התקשורת, משיקולים שלא המקום להרחיב עליהם כאן, הם בסמכות השר.

<עיסאווי פריג' (מרצ):>
בזה אפשר לזרום אתך.

<מיקי רוזנטל (המחנה הציוני):>
אין לי הערות.

<היו"ר איתן כבל:>
מי בעד אישור סעיף 14? מי נגד?

הצבעה

בעד – פה אחד
סעיף 14 נתקבל.

<היו"ר איתן כבל:>
תודה. הסעיף אושר.

<דנה נויפלד:>
15.
תיקון סעיף 6יא
בסעיף 6יא(א)(3א) לחוק העיקרי, במקום "השר או המועצה" יבוא "השר, הרשות או המועצה".

סעיף 6יא, עניינו אותם המקרים בהם המועצה רשאית לבטל רישיון לשידורי כבלים. אחד המקרים בהם המועצה רשאית לבטל רישיון שידורי כבלים, במקרה שבעל רישיון הפר תנאי ברישיון שהוא הפרה שאינה מהותית אבל לא תיקן אותה כפי שהורו לו השר, הרשות או המועצה. אלה כל בעלי הסמכויות לתת הוראות בעניין הזה. אם הם נתנו הוראות בעניין הזה ובעל הרישיון לא תיקן את ההפרה, או אז ניתן לבטל לו את רישיונו.

<עיסאווי פריג' (מרצ):>
בעצם השר היה קודם.

<דנה נויפלד:>
השר היה קודם, המועצה הייתה קודם ועכשיו הוספנו את הרשות כי נתנו סמכויות בתוך החוק לרשות.

<מיקי רוזנטל (המחנה הציוני):>
זה ביטול רישיון?

<דנה נויפלד:>
כן.

<מיקי רוזנטל (המחנה הציוני):>
מה אומר הסעיף המקורי?

<דנה נויפלד:>
הסעיף המקורי אומר: המועצה רשאית לבטל רישיון לשידורי כבלים, להגבילו או להתלותו בכל אחד מהמקרים הבאים ובלבד שניתנה לבעל הרישיון הזדמנות להשמיע את טענותיו.

<מיקי רוזנטל (המחנה הציוני):>
אלה המקרים המפורטים כאן?

<דנה נויפלד:>
כן.

<מיקי רוזנטל (המחנה הציוני):>
רק רגע. אני מסתכל.

<עיסאווי פריג' (מרצ):>
אתה רוצה שנתקן?

<מיקי רוזנטל (המחנה הציוני):>
לא. אני רוצה לבדוק את עצמנו.

<דנה נויפלד:>
זאת הפרה שאינה מהותית, אבל הוא קיבל הוראה לתקן אותה והוא לא תיקן אותה. זאת אומרת, גם הפר וגם לא תיקן.

<היו"ר איתן כבל:>
זה כמו בסלולר.

<מיקי רוזנטל (המחנה הציוני):>
פסול דין זאת חיה אחרת. הוא ניתן לאדם? הוא לא ניתן לתאגיד?

<דנה נויפלד:>
אם הוא ניתן לאדם.

<שלמה יהודה פילבר:>
לבעלים.

<מיקי רוזנטל (המחנה הציוני):>
הוא ניתן לבעלים? לא לתאגיד?

<שלמה יהודה פילבר:>
צריך חדש. זאת הופכת להיות העברת אמצעי שליטה.

<מיקי רוזנטל (המחנה הציוני):>
אתה צריך לקבל אישור, אבל זה לא באופן אוטומטי.
<שלמה יהודה פילבר:>
פג תוקף הרישיון וצריך לעשות העברה.

<מיקי רוזנטל (המחנה הציוני):>
הבנתי.

<דנה נויפלד:>
כל הסעיף הזה הוא בשיקול דעת. 

<מיקי רוזנטל (המחנה הציוני):>
מה זה טעמים שבטובת הציבו? ביטחון הציבור?

<דנה נויפלד:>
זה סעיף סל.

<מיקי רוזנטל (המחנה הציוני):>
כמו הפרת אמונים. עושים על זה מיליון משפטים ואף פעם לא מצליחים להרשיע.

<יפעת בן חי שגב:>
סעיף (8), לדעת השר או המועצה, טעמים שבטובת הציבור. מה קורה אם דעת השר והמועצה לא זהה? דעת מי קובעת? המועצה או השר?

<עיסאווי פריג' (מרצ):>
השר.

<מיקי רוזנטל (המחנה הציוני):>
גם אני הבנתי את זה כך.

<אתי בנדלר:>
אם התקיים התנאי הזה שלמשל לדעת השר מטעמים שבטובת הציבור מצדיקים ביטול הרישיון, אז הולכים לרישא שם נאמר שהמועצה רשאית לבטל את הרישיון.

<דנה נויפלד:>
רק המועצה רשאית לבטל.

<מיקי רוזנטל (המחנה הציוני):>
אבל כתוב לדעת השר או המועצה.

<אתי בנדלר:>
נניח לצורך העניין שהשר חושב שמתקיימים טעמים שבטובת הציבור לביטול הרישיון. הוא פונה למועצה והמועצה צריכה להפעיל את שיקול דעתה האם לבטל.

<מיקי רוזנטל (המחנה הציוני):>
היא צריכה לאשר. אם זה כך, אין לי בעיה.

<אתי בנדלר:>
הסמכות לבטל את הרישיון, להגבילו או להתלותו במקרים האלה היא של המועצה.

<דנה נויפלד:>
נכון.

<מיקי רוזנטל (המחנה הציוני):>
אנחנו הבנו שהשר בעצמו לא יכול לבטל אלא באישור המועצה.

<אתי בנדלר:>
הוא לא יכול, לא מהטעמים המנויים בסעיף הזה.

<עיסאווי פריג' (מרצ):>
כאן אנחנו רואים שסעיף (8) הוא סעיף סל, הטעמים המיוחדים.

<היו"ר איתן כבל:>
כן. זה לגיטימי. 

<עיסאווי פריג' (מרצ):>
למה אני מדגיש אותו וחוזר עליו?

<היו"ר איתן כבל:>
כאשר אתה כותב חוק, אתה לא חושב על כל האפשרויות המתקיימות. זה הכי נכון. פתאום יש דבר, נפל לך מישהו מחללית, תמיד יהיה המשהו הזה.

<מיקי רוזנטל (המחנה הציוני):>
זה סעיף סביר.

<היו"ר איתן כבל:>
כן, סעיף סביר לחלוטין.

<מיקי רוזנטל (המחנה הציוני):>
כי אתה לא יכול לצפות פני עתיד. יש תנאים מיוחדים. 

<שלמה יהודה פילבר:>
אני לא אוהב סעיפי סל, אבל לפעמים צריך אותם.

<היו"ר איתן כבל:>
מי בעד אישור סעיף 15? מי נגד?

הצבעה

בעד – פה אחד
סעיף 15 נתקבל.

<היו"ר איתן כבל:>
תודה. הסעיף אושר.

<דנה נויפלד:>
סעיף 16 לא נדרש כי זה היה תיקון שקשור לסעיף החדשות המקומיות ומאז סעיף החדשות המקומיות כבר הלך לבית עולמו.

<שלמה יהודה פילבר:>
הוא היה בהוראת שעה.

<היו"ר איתן כבל:>
דרך אגב, אני רוצה שתדע שהתאגיד הציבורי החדש לא מוציא מכלל אפשרות העלאת העניין הזה של חדשות מקומיות.

<שלמה יהודה פילבר:>
אסף שמח לשמוע על כך. יש לזה תג מחיר.

<היו"ר איתן כבל:>
אסף, יש סיבה שלקראת הדיונים על התאגיד ועל ברית המועצות, גידלת זקן ואתה עושה לנו פנים רציניות?

<אסף וסרצוג:>
לא. זה פשוט כי זה יום חמישי. 

<מיקי רוזנטל (המחנה הציוני):>
עצה ידידותית. תאשר עכשיו את החדשות המקומיות כי עכשיו מיקי זוהר יביא לך חדשות פריפריאליות בוועדה שלו. כדאי לך עכשיו לאשר את זה. זה יעלה לך יותר.

<עיסאווי פריג' (מרצ):>
פילבר, שאלה. האם בעתיד אין לכם תכניות מגירה שגם תאגיד השידור הישראלי יהיה מחלקה בתוך ברית המועצות?

<שלמה יהודה פילבר:>
לא חשבנו על זה. לא. 

<היו"ר איתן כבל:>
אבל אתה נותן להם רעיון.

<מיקי רוזנטל (המחנה הציוני):>
אגב, עת דיברו על החוק לפני עשר שנים, הייתה כוונה כזאת. אני זוכר את זה.

<היו"ר איתן כבל:>
הרעיון לא הגיע מבית מדרשם. הרעיון הזה קיים כבר הרבה מאוד שנים לאחור, עת התחיל לדבר על ברית המועצות.

<דנה נויפלד:>
אבל לא שזה יהפוך למחלקה. הרעיון היה שאין רגולטור על התאגיד.

<היו"ר איתן כבל:>
נכון.

<רועי פולקמן (כולנו):>
למשל התחייבות בסוגי יצירה שתהיה כפופה לאותה רגולציה.

<דנה נויפלד:>
17.
תיקון סעיף 6כ2

בסעיף 6כ2 לחוק העיקרי –
(1) בסעיף קטן (ב)(2)(ג) המלים "ובו לפחות מחצית מנציגי הציבור לפי סעיף 6ב(ב)(2) – יימחקו.
(2) בסעיף קטן (ג) -
(1) בפסקה (5)(ג) -
(1) בפסקת משנה (1), במקום "לפי חוק הרשות השנייה לטלוויזיה ולרדיו, התש"ן-1990 (להלן – חוק הרשות השנייה)" יבוא "לפי חוק השידורים המסחריים הניתנים לציבור".
(2) בפסקת משנה (2), בכל מקום, במקום "לפי חוק הרשות השנייה" יבוא "לפי חוק השידורים המסחריים הניתנים לציבור".

(2) בפסקה (6), במקום "לחוק הרשות השנייה" יבוא "לחוק השידורים המסחריים הניתנים לציבור".

(3)
בסעיף קטן (ו), ברישה, במקום "בלי לגרוע מהאמור, רשאית המועצה לקבוע הוראות בדבר" יבוא "ואולם הסמכות לקבוע הוראות בעניינים המפורטים להלן, תהיה נתונה לרשות".

<היו"ר איתן כבל:>
תסבירי לנו.

<דנה נויפלד:>
הסעיף הזה הוא סעיף שעניינו שידורי חדשות בכבלים ובלוויין. התיקונים האלה שהקראתי הם תיקונים שמחליפים את השם של חוק, חוק הרשות השנייה בחוק השידורים המסחריים הניתנים לציבור בכל מה שקשור לבעלויות הצולבות שלא יכול להיות מפיק חדשות של שידורי חדשות בכבלים ובלוויין. זה לגבי פסקת משנה (ג).

לגבי הפסקה הראשונה, הפסקה הראשונה שמתקנת את סעיף (ב)(2)(ג). אני אסביר עכשיו על כל ההסדר של שידורי החדשות בכבלים ובלוויין. ניתן לשדר שידורי חדשות בכבלים ובלוויין אם זה נעשה באמצעות מפיק חדשות עצמאי. מי הוא מפיק חדשות עצמאי ומה המגבלות כדי להיות כזה? הן כרגע מנויות בתוך הסעיף עצמו. אנחנו לא נוגעים במהות. אנחנו משנים, ראשית, את הסמכות לאשר את ההתקשרות של בעל רישיון עם מפיק חדשות עצמאי. היום המגבלה היא שנדרש רוב החברים ולפחות מחצית מנציגי הציבור, כיוון שהמועצה משנה את הרכבה והיא ברובה נציגי ציבור, התנאי של תמיכה של מחצית מנציגי הציבור אינה רלוונטית כי ממילא צריך מחצית מנציגי הציבור שכן שמונה מתוך 11 החברים הם ממילא נציגי ציבור. זה תיקון אחד.

<עיסאווי פריג' (מרצ):>
אני לא הבנתי את זה.

<מיקי רוזנטל (המחנה הציוני):>
אני אסביר לך את הסעיף ויהיה לך ברור לגמרי.

<היו"ר איתן כבל:>
אל תסביר. קודם דנה תסביר ואחר כך תיתן פרשנות.

<מיקי רוזנטל (המחנה הציוני):>
הוא לא הבין. אני אסביר, אם את רוצה.

<דנה נויפלד:>
אני אסביר שוב. היום ההתקשרות בין מפיק חדשות עצמאי לבין בעל רישיון לשידורי כבלים שרוצה לשדר שידור חדשות טעונה אישור של המועצה. אם יש הסכם כזה, הוא צריך לבוא לאישור המועצה. היום החוק קובע שהאישור ייעשה ברוב חברי המועצה ובלבד שמחצית שהם נציגי הציבור אישרו זאת. היום הרכב המועצה הוא אחר. היום יש 13 חברים, שישה עובדי מדינה ושבעה נציגי ציבור. מחר, לפי הנוסח שאתם אישרתם, המועצה היא בת 11 חברים מתוכם שמונה, ממילא רוב רובה, הם נציגי ציבור. לכן מתייתר הצורך שרוב נציגי הציבור יצביעו כי ממילא זה תנאי - - -
<עיסאווי פריג' (מרצ):>
אם כן, למה את מציינת את זה?

<דנה נויפלד:>
אנחנו מוחקים את הסעיף. 

<מיקי רוזנטל (המחנה הציוני):>
הם שינו את הרכב המועצה.

<דנה נויפלד:>
שינינו את הרכב המועצה. לכן כבר לא נדרשת כאן התוספת שאומרת "ובו לפחות מחצית מנציגי הציבור".

<עיסאווי פריג' (מרצ):>
ברור.

<שלמה יהודה פילבר:>
עיסאווי, זה טכני לחלוטין.\

<מיקי רוזנטל (המחנה הציוני):>
לא. זה לא טכני.

<עיסאווי פריג' (מרצ):>
אם זה היה טכני, לא היית מכניסה את המשפט ובו לפחות מחצית מנציגי הציבור. 

<מיקי רוזנטל (המחנה הציוני):>
אני אסביר. עזוב רגע את העניין של המספרים. המספרים הם באמת עניין טכני. כאן יש עניין מהותי. ועדת פיבלר ממליצה על תחרות. תחרות היא דבר מופלא גם בעיני אלא שבמסגרת הדבר הזה כאן מוענקת למועצה הזכות לתת רישיון לשדר חדשות, גם בלוויין וגם בכבלים. 

<שלמה יהודה פילבר:>
כל הסעיף הזה הוא סעיף שמורה למועצה לאסור לתת אישור על חדשות למי שהוא בבעלויות צולבות. לכן הוא מפנה לחוק הרשות השנייה. התיקונים הם בסעיף שאוסר לתת. אנחנו לא נגענו וגם בוועדת פילבר קבענו שאנחנו לא פותחים את הבעלויות הצולבות. זאת אומרת, מי שאסור לו היום לקבל חדשות, יהיה אסור לו גם בעתיד לקבל חדשות.

<מיקי רוזנטל (המחנה הציוני):>
אני אשאל את זה עכשיו ברחל בתך הקטנה. מונחת בקשה של ערוץ 20 לקבל רישיון לשדר חדשות.

<שלמה יהודה פילבר:>
זה לא בסעיף הזה. לא קשור לסעיף הזה.

<מיקי רוזנטל (המחנה הציוני):>
זה לא יהיה בסעיף הזה?

<דנה נויפלד:>
לא.

<שלמה יהודה פילבר:>
לא. הסעיף הזה אומר האם לידיעות אחרונות או לישראל היום יהיה מותר לשדר חדשות והתשובה היא לא. לפי המלצות ועדת פילבר, יהיה אסור להם.

<היו"ר איתן כבל:>
הנקודה היא שמתבצעת התאמה לפי מה היה קודם להרכב הנוכחי.

<שלמה יהודה פילבר:>
אלה התאמות לאיסור.

<היו"ר איתן כבל:>
ממילא שמונה עם נציגי ציבור.

<שלמה יהודה פילבר:>
אלה התאמות לאסור ולא התאמות להתיר.

<מיקי רוזנטל (המחנה הציוני):>
באיזה סעיף זה נמצא?

<היו"ר איתן כבל:>
מתכוון החבר רוזנטל לשאול כמה שאלות. אני מפרשן אותו בחייו או אני הולך עם זה. ברשותכם, אני רוצה לחדד כי אנחנו צריכים להכניס קצת תוכן ועניין. אנחנו מתקרבים לסיום. 

<שלמה יהודה פילבר:>
כל החוק הזה לא משנה את הסטטוס של ערוץ 20.

<מיקי רוזנטל (המחנה הציוני):>
ממש לא ערוץ 20 הוא המעניין. מעניין משהו אחר. 

<היו"ר איתן כבל:>
מה שאומר מיקי, וכנראה הוא נפל על הסעיף הלא נכון אבל הוא יגיע לסעיף הנכון והסעיף הנכון יהיה איך יהיו הכללים ואיזה סעיף נוגע לבחירת ערוץ הכנסת.

<מיקי רוזנטל (המחנה הציוני):>
תודה רבה שאתה מפרשן אותי, אבל אני בכוונה שאלתי על ערוץ 20 מתוך כוונה למשהו אחר. גם אני קצת מתוחכם. בחוק ההסדרים הקודם ניסו להעביר כאן מתן רישיון לחברת YES לשדר חדשות. 

<שלמה יהודה פילבר:>
לא אנחנו. לא משרד התקשורת.

<מיקי רוזנטל (המחנה הציוני):>
אמרתי אתה? זה עלה בחוק ההסדרים. דנה, תעשי כן עם הראש. יפה מאוד. יש דברים שגם אתה לא יודע.

<שלמה יהודה פילבר:>
את זה אמרתי קודם.

<עיסאווי פריג' (מרצ):>
דנה, כשקוראים את הסעיף הוא טכני, זה שלוש ועוד שלוש.

<מיקי רוזנטל (המחנה הציוני):>
האיסורים אותם ניסו לשנות נוגעים לסעיף הזה שפוסל את YES מלקבל רישיון.

<שלמה יהודה פילבר:>
נכון.

<מיקי רוזנטל (המחנה הציוני):>
אז אני קצת צודק. לא הרבה, אבל טיפה צודק. 

<שלמה יהודה פילבר:>
חזרתי בי.

<מיקי רוזנטל (המחנה הציוני):>
תודה. עכשיו תענו לי על זה.

<דנה נויפלד:>
אני אענה. היום הסעיף מגביל את הוט או את YES. רוצים להקים ערוץ חדשות, שהן משדרות חדשות, הן מוגבלות בגלל הסעיף הזה בכך שהן אינן יכולות להיות בעלות שליטה בערוץ כזה ולהחזיק לבד בערוץ חדשות. אם הן רוצות לשדר שידורי חדשות, הן צריכות לעמוד במגבלות שכתובות בסעיף הזה שכאמור אומר שלבד הן לא יכולות לעשות את זה. מה שניסינו אז בחוק ההסדרים לעשות, ההצעה שהובאה אז לתיקון החוק הייתה לתקן את הסעיף הזה כך ש-הוט ו-YES, ואנחנו לא עושים את זה עכשיו בהצעה כמובן, יוכלו במלואן להיות בעלות שליטה ולהחזיק בערוץ חדשות ולשדר אותן בפלטפורמה שלהן. זה לא משתנה ולפי הסעיף כרגע לא אפשרי.
<עיסאווי פריג' (מרצ):>
לפני שמאשרים את הסעיף, יש לי שאלה. 

<מיקי רוזנטל (המחנה הציוני):>
אני מודה שאני לא רגוע.

<עיסאווי פריג' (מרצ):>
סעיף מספר חברי המועצה אושר?

<דנה נויפלד:>
כן. הצבעתם על זה.

<מיקי רוזנטל (המחנה הציוני):>
יש כאן למישהו להגיד משהו על זה?

<יפעת בן חי שגב:>
רציתי להשיב לך לעניין זה.

<מיקי רוזנטל (המחנה הציוני):>
היו חילוקי דעות עובדתיים. עכשיו מקצועית. בואו נחזור לדיון המקצועי.

<יפעת בן חי שגב:>
אני רוצה להשיב לחבר הכנסת מיקי רוזנטל לעניין שידורי חדשות בערוץ 20. בערוץ 20 ההיתר לשדר חדשות מופיע ברישיון הערוץ. הוא לא נוגע לחוק הזה.

<מיקי רוזנטל (המחנה הציוני):>
הבקשה מונחת? כן או לא?

<יפעת בן חי שגב:>
כן, אבל היא לא רלוונטית לחוק הזה.

<מיקי רוזנטל (המחנה הציוני):>
אני לא שאלתי על החוק. אני שאלתי על החוק הזה? אני שאלתי האם הבקשה מונחת. 

<היו"ר איתן כבל:>
מיקי בסך הכול שאל שאלה. נאמר לו שאין כאן דברים נסתרים בעניין הזה.

<מיקי רוזנטל (המחנה הציוני):>
ערוץ 20 בכלל לא מטריד אותי.

<זיו מאור:>
רק משפט אחד. אנחנו יושבים כאן ועוסקים בשאלה מי יקבל את הרישיון לשדר חדשות או לא יקבל רישיון וזה בהחלט הולם בהחלט את שמו של החוק, ברית המועצות. במדינה דמוקרטית מי שרוצה משדר חדשות, ההתעסקות הממשלתית בשאלה הזאת היא שערורייה אנטי דמוקרטית.

<מיקי רוזנטל (המחנה הציוני):>
תן לנו דוגמה למדינה כזאת שאתה אומר שמי שרוצה יכול לשדר חדשות. תן לנו דוגמה למדינה אחת בה אפשר לשדר חדשות.

<זיו מאור:>
אני אומר לך הפוך.

<מיקי רוזנטל (המחנה הציוני):>
לא. תענה אתה. 

<זיו מאור:>
אני עונה לך.

<מיקי רוזנטל (המחנה הציוני):>
באיזו מדינה מותר לשדר חדשות בלי אישור הממשלה.

<זיו מאור:>
כל מדינה שיש בה אינטרנט מהיר. 
<מיקי רוזנטל (המחנה הציוני):>
גם בארץ אתה יכול לשדר באינטרנט מה שאתה רוצה.

<היו"ר איתן כבל:>
זיו, אתה בשם הפתיחות הגדולה הזאת, בסוף מה קורה? נדמה לי שבצרפת בזמנו פתחו את שוק השידורים לגמרי ובסוף מי שולט? החזקים. אתה כאילו מייצר סוג של תחרות וכאילו מאפשר. היום כוחות כמו קשת, רשת, ערוץ 10 שאי אפשר לזלזל בכוחם וקשה להם, קל וחומר אתה פותח לאחרים. באמת, מה בסוף אתה עושה? אתה תגרום לכך ברצון לפתיחות שבסוף יהיה ערוץ אחד כי כולם לא יוכלו להחזיק מעמד. ההסדרה בוודאי בשוק, אני לא צריך לפתוח את זה כי זה פילבר וזה עוד דברים נוספים, בשוק של פרסומות קטן כמו שלנו, הדיון הזה מקבל משמעויות ועוד איך מקבל להסדרה.

יתרה מכך, העולם החדש שנפתח, אתה קראת כמה פייסבוק הרוויחה מפרסומות? המחזור שלהם עלה בעוד שני מיליארד ברבעון הזה.

<קריאה:>
ארבעה מיליארד דולר.

<היו"ר איתן כבל:>
הם לא מפוקחים. היום אתה מדליק ווויז, כל קילומטר קופצת לך פרסומת והיא באה על חשבון משהו. זה לא שעכשיו הם אומרים שייתנו גם ב-וויז, גם בעיתון וכולי.

בסדר. סגרתי את הדברים. נמשיך.

<עיסאווי פריג' (מרצ):>
זה טכני.

<היו"ר איתן כבל:>
כן. זה טכני. 

מי בעד סעיף 17? מי נגד?

הצבעה

בעד – פה אחד
סעיף 17 נתקבל.

<היו"ר איתן כבל:>
תודה. הסעיף אושר.

בסך הכול התבצעה התאמה שנובעת משינוי מספר החברים. זה פשוט מתבקש ולא רק טכני.

<דנה נויפלד:>
18.
תיקון סעיף 6כא1

בסעיף 6כא1 לחוק העיקרי –
(1) בסעיף קטן (א) -
(1) בהגדרה "אפיק קיים", במקום "לחוק הרשות השנייה" יבוא " לחוק השידורים המסחריים הניתנים לציבור".
(2) בהגדרה "בעל זיכיון לשידורי טלוויזיה", "בעל רישיון לשידורי טלוויזיה", "ערוץ 2", "הערוץ השלישי" ו"תיקון מס' 33", במקום "בחוק הרשות השנייה" יבוא "בחוק השידורים המסחריים הניתנים לציבור".
(3) ההגדרות "המועצות" ו"מועצת הרשות השנייה לטלוויזיה ורדיו" – יימחקו.

(2) בסעיף קטן (ב), במקום פסקה (3) יבוא:
"(3)
שידורי טלוויזיה שמשדרים בעלי זיכיונות לשידורי טלוויזיה ובעלי רישיונות לשידורי טלוויזיה כהגדרתם בחוק השידורים המסחריים הניתנים לציבור".

(3) בסעיף קטן (ג) -

(1) ברישה, במקום "המועצות" יבוא "המועצה".

(2) בפסקה (1), במקום "לחוק הרשות השנייה" יבוא "לחוק השידורים המסחריים הניתנים לציבור".

(4) בסעיף קטן (ו) -

(1) בפסקה (1), בסופה יבוא "בפסקה זו, "המועצות" – המועצה לשידורי כבלים ולשידורי לוויין ומועצת הרשות השנייה לטלוויזיה ורדיו, כמשמעותן בחוק זה ובחוק השידורים המסחריים הניתנים לציבור, התש"ן-1990, בהתאמה, כנוסחם ערב תחילתו של חוק התקשורת (בזק ושידורים) (תיקון מס' 57) (הרשות והמועצה לשידורים מסחריים), התשע"ג-2013".
(2) בפסקה (2), במקום "יורו המועצות" יבוא "תורה המועצה" ובמקום "המועצות יורו" יבוא "המועצה תורה".
(3) בפסקה (3), במקום "המועצות רשאיות" יבוא "המועצה רשאית", במקום "השר והמועצות, לפי העניין" יבוא "השר והמועצה", ובמקום "הרשות השנייה לטלוויזיה ורדיו" יבוא "הרשות".
(4) פסקה (4) – תימחק.
(5) בפסקה (5)(ב), במקום "לחוק הרשות השנייה" יבוא "לחוק השידורים המסחריים הניתנים לציבור".

(5) בסעיף קטן (ז) -

(1) בפסקה (1), במקום "לחוק הרשות השנייה" יבוא "לחוק השידורים המסחריים הניתנים לציבור", ובמקום "המועצות רשאיות" יבוא "המועצה רשאית".
(2) בפסקה (2), במקום "לחוק הרשות השנייה" יבוא "לחוק השידורים המסחריים הניתנים לציבור" ובמקום "המועצה" יבוא "הרשות".
עכשיו נסביר מה זה 6כא1. זה סעיף שעניינו הקצאת אפיקי שידור. אלה הוראות לעניין אפיקים 10 ו-22. זאת הסדרה לעניין הקצאות אפיקים בשידורי הכבלים והלוויין לערוצים 10 ו-22. הסעיף הוא ארוך. אני מוכנה להקריא לכם את כל הסעיף בחוק התקשורת, אבל אני רוצה להסביר.
<עיסאווי פריג' (מרצ):>
הבעיה שלי, כמו שאמר פילבר, המשפך. היכן שיש תיקון מלל שאת עושה, צריך לעמוד. אבל כשאת מחליפה מועצה ברשות, הרי אנחנו נצטרך, אם נדון בזה, לחזור למקור וזה סיפור.

<דנה נויפלד:>
יש כאן שני דברים. חוץ משינוי שם החוק, יש כאן עוד דבר. יש כאן סמכויות בגלל שההסדרה לעניין האפיקים מערבת את שתי המועצות, לאורך הסעיף היה צורך להתייעץ במועצות והיו תפקידים גם למועצת הרשות השנייה גם למועצה לשידורי כבלים ולוויין. בגלל שאנחנו מאחדים את המועצות, עכשיו יש רק מועצה אחת, בכל מקום שהיה או למועצה הזאת או למועצה הזאת או לשתיהן, מספיק לומר המועצה ולא צריך לומר פעם זאת ופעם זאת או פעם שתי המועצות. אלה התיקונים שעשינו בסעיף הזה. לדוגמה, הסעיף שמחקנו זה סעיף שאומר: לא הסכימו ביניהן המועצות לעניין האפיקים, יחליט השר. אבל כרגע, כיוון שאנחנו מאחדים את המועצות, לא יהיה מצב שבו המועצות לא הסכימו ולכן הפסקה הזאת מתייתרת. זאת דוגמה למחיקה שעשינו כאן. מעבר לזה, כל ההתאמות כאן הן התאמות טכניות או התאמה בגלל זה שיש מועצה אחת ולא שתיים.

<מיקי רוזנטל (המחנה הציוני):>
הערוץ השלישי הוא ערוץ 10, נכון?

<דנה נויפלד:>
כן.

<מיקי רוזנטל (המחנה הציוני):>
מה זה תיקון מס' 33?

<דנה נויפלד:>
תיקון 33 הוא התיקון שעשה את המעבר בין זיכיונות לרישיונות.

אם אתם רוצים, אני מוכנה להקריא.

<עיסאווי פריג' (מרצ):>
לא. בסדר. אנחנו מבינים מה קורה. 

<היו"ר איתן כבל:>
תודה. מי בעד אישור סעיף 18? מי נגד?

הצבעה
בעד – פה אחד

סעיף 18 נתקבל.

<היו"ר איתן כבל:>
תודה. סעיף 18 אושר.

<דנה נויפלד:>
19.
תיקון סעיף 6כד1


בסעיף 6כד1 לחוק העיקרי, בכל מקום, במקום "המועצה" יבוא "הרשות".

סעיף 6כד1 הוא סעיף שעוסק בעוצמת הקול בה מותר לשדר.
<מיקי רוזנטל (המחנה הציוני):>
כאשר בפרסומות הקול עולה וזה מעצבן.

<רועי פולקמן (כולנו):>
נעשה את זה באישור הוועדה.

<מיקי רוזנטל (המחנה הציוני):>
כן. כל פעם שרוצים להגביר את הקול, צריך לכנס את ועדת הכלכלה.

<דנה נויפלד:>
הסעיף הזה קובע שבעל רישיון לא ישדר בערוץ תשדיר פרסומת, קדימון או שידור מסוג אחר שקבעה היום המועצה בכללים, בגלל שזה עניין של עוצמת הווליום. אנחנו מעבירים את זה, במקום המועצה, לרשות.

<עיסאווי פריג' (מרצ):>
אני מגיש רביזיה.

<היו"ר איתן כבל:>
אתם מנטרים את הרעש בפרסומות?

<קריאה:>
בוודאי. יש פיקוח על זה.

<היו"ר איתן כבל:>
האם עדיין יש הפרות?

<קריאה:>
כמעט ואין לנו תלונות בנושא.

<היו"ר איתן כבל:>
כולם כבר חירשים. 

מי בעד אישור סעיף 19? מי נגד?

הצבעה
בעד – פה אחד

סעיף 19 נתקבל.

<היו"ר איתן כבל:>
תודה. הסעיף אושר.

<דנה נויפלד:>
סעיף 20 הוא תיקון מהותי.

20.
תיקון סעיף 6כה

בסעיף 6כה(1) לחוק העיקרי, המלים "או מחזות" ו"מחזות" – יימחקו.

הסעיף הזה, עניינו בשידורים אסורים. אחד השידורים שהם אסורים הם סרטים ומחזות שהמועצה לביקורת סרטים ומחזות כמשמעותה בפקודת סרטי הראינוע לא אישרה את הצגתם. 

<מיקי רוזנטל (המחנה הציוני):>
המועצה בוטלה.

<עיסאווי פריג' (מרצ):>
למה זה מהותי?

<דנה נויפלד:>
זה מהותי כי זה פשוט לעדכן את החקיקה.

<עיסאווי פריג' (מרצ):>
איתן, אני אמור ללכת.

<היו"ר איתן כבל:>
גם אנחנו הולכים.

<עיסאווי פריג' (מרצ):>
יש לי הודעה אישית. בתחילת הישיבה אמרתי משהו לגבי אסף וסרצוג. ראשית כל, אסף אין לי שום כוונה.

<היו"ר איתן כבל:>
מה אמרת? כבר לא זוכרים.

<מיקי רוזנטל (המחנה הציוני):>
אם זה היה דברי בלע, אל תחזור.

<עיסאווי פריג' (מרצ):>
היכן שאמרתי אסף, התכוונתי לאוצר ואמרתי את הדברים לאוצר. גם אמרתי את זה במידה של ציניות ולא באופן אישי. אם נעלבת אסף, אני מצטער.

<היו"ר איתן כבל:>
עיסאווי, יפה מאוד. 

<יפעת בן חי שגב:>
שאלה. למה נמחקו מחזות? שנית, לומר שזה נושא מאוד עקרוני. אם זה היה מובא לדיון, אני הייתי חושבת על עוד נושאים שהם אסורים להצגה. אני לא הייתי שותפה לדיון כזה.

<היו"ר איתן כבל:>
אני מתנצל, לא הבנתי.

<עיסאווי פריג' (מרצ):>
את מחזירה אותנו.

<יפעת בן חי שגב:>
אני לא מחזירה. אני אומרת את עמדתי המקצועית.

<היו"ר איתן כבל:>
אני לא הבנתי. 

<יפעת בן חי שגב:>
אני אומרת שהסעיפים הללו נוסחו לפני הרבה שנים ואני חושבת שיש מקום לקיים דיון בחלוף כל כך הרבה שנים לגבי האיסורים הקיימים ולחשוב אולי על איסורים חדשים.

<היו"ר איתן כבל:>
אלה שני דברים שאינם באים בסתירה כלל וכלל. יש את העובדה שהסעיף הזה הוא כבר לא רלוונטי.

<דנה נויפלד:>
רק המחזות.

<היו"ר איתן כבל:>
בדיוק.

<מיקי רוזנטל (המחנה הציוני):>
העניין הזה של יחסי מין עם קטין וכל הדברים האלה. הנושא של מחזות נגזר מגוף שלא קיים יותר. הצנזורה שהייתה על סרטים ומחזות בוטלה על ידי המדינה לעניין מחזות. לגבי הסרטים זה קיים.

<יפעת בן חי שגב:>
אני מבינה שזה קיים. אני רק אומרת שהאיסורים שקבועים כרגע בנוסח, לעניות דעתי המקצועית יש לדון בהם בדיון רציני בחלוף עשרים שנים.

<מיקי רוזנטל (המחנה הציוני):>
בלי קשר למחזות.

<רועי פולקמן (כולנו):>
את אומרת שאם מתקנים בסעיף הזה, אז מתקנים.

<מיקי רוזנטל (המחנה הציוני):>
יש לך הצעה קונקרטית לסעיף המקורי?

<יפעת בן חי שגב:>
אני לא חשבתי על זה. לא נתתי את דעתי על כך.

<מיקי רוזנטל (המחנה הציוני):>
את רוצה שאני אקריא לך?

<היו"ר איתן כבל:>
לא. אני מסיים. סליחה. אתם תבואו בדברים ואם תחשבו לנכון שאפשר כאן להכניס כמה תיקונים שעושים התאמה למציאות שלנו, בסדר. אם לא, אני לא אפתח עכשיו את הסעיף הזה.
חברות וחברים, מאוד נעמה לי חברתכם. אני מודה לכם על הדיון. דנה ומומו, אני מבקש לדיונים הבאים, אנחנו ניפגש קודם גם עם הצוות שלנו, היועצת המשפטית והמנהלת יחד אתכם. אנחנו נשב.

תודה רבה לכם. סוף שבוע נעים ונסיעה טובה.

הישיבה ננעלה בשעה 14:50.
[image: image1.png]